KIRJALLINEN KYSYMYS E-3124/00 esittäjä(t): Patricia McKenna (Verts/ALE) komissiolle. URBAN II.



Virallinen lehti nro 151 E , 22/05/2001 s. 0071 - 0072



KIRJALLINEN KYSYMYS E-3124/00 esittäjä(t): Patricia McKenna (Verts/ALE) komissiolle (6. lokakuuta 2000) Aihe: URBAN II URBAN II -aloitetta koskevat suuntaviivat julkaistiin viime toukokuussa ja Irlannin hallituksen on jätettävä sitä koskevat ehdotuksensa komissiolle hyväksyttäväksi 19. marraskuuta 2000 mennessä. On kuitenkin tullut ilmi, että hallitus on päättänyt muuttaa aloitteen piiriin kuuluvien hankkeiden tarjouskilpailu- ja valintamenettelyä, kuulematta kuitenkaan paikallisia viranomaisia ja kumppaneita. Irlannille on myönnetty URBAN II:sta 3,9 miljoonaa puntaa, mikä on vähemmän kuin URBAN I -ohjelmasta osoitettu 16,6 miljoonaa puntaa. Komission URBAN II -suuntaviivojen mukaan tuki osoitetaan Irlannissa yhdelle hankkeelle. URBAN I:n aikana Irlannin hallitus pyysi paikallisviranomaisia, kreivikuntien yritysneuvostoja (County Enterprise Boards) ja alueellisia kumppanuusyhtiöitä (Area Partnership Companies) osallistumaan ohjelmaan sekä kehotti niitä jättämään rahoitushakemuksia. Irlannin hallitus on nyt kuitenkin ilmoittanut, ettei se aio ottaa vastaan sopivien paikallisviranomaisten tai olemassaolevien kehitysorganisaatioiden hakemuksia, vaan turvautuen omiin kuulemis- ja valintamenettelyihinsä se aikoo jättää Euroopan komissiolle oman URBAN II:n irlantilaishanketta koskevan hakemuksensa. Katsooko komissio, että kyseinen muuttunut menettely on vastoin URBAN II:n suuntaviivoja? Uhkaako asianmukaisen tarjouskilpailumenettelyn puuttuminen komission mielestä URBAN II -aloitteen asianmukaista toteuttamista? Mitä komissio aikoo tehdä näiden ongelmien ratkaisemiseksi? Eikö komissio katso, että edellä mainittu menettely on vastoin rakennerahastojen uusien yleisten säännösten mukaisia, kumppanuutta koskevia periaatteita (neuvoston asetus (EY) N:o 1260/1999(1) rakennerahastoja koskevista yleisistä säännöksistä)? (1) EYVL L 161, 26.6.1999, s. 1. Michel Barnier'n komission puolesta antama vastaus (10. marraskuuta 2000) Irlanti on oikeutettu saamaan tukea yhteensä 5 miljoonaa euroa (vuoden 1999 hinta), joka myönnetään yhdelle toimenpideohjelmalle URBAN II -yhteisöaloitteen mukaisesti kaudella 20002006. Periaatteessa alue on tukikelpoinen, jos se täyttää vähintään kolme URBAN II -yhteisöaloitteen suuntaviivoissa(1) mainituista yhdeksästä edellytyksestä, joiden mukaan kehitysstrategiat on valittava niiden laadun, innovatiivisuuden ja todennettavissa olevan valmiuden perusteella. Rakennerahastoja koskevista yleisistä säännöksistä 21 päivänä kesäkuuta 1999 annetun neuvoston asetuksen (EY) N:o 1260/1999(2) 8 artiklan 1 kohdan mukaan yhteisön toimet suunnitellaan tiiviissä yhteistyössä komission, jäsenvaltion sekä jäsenvaltion kansallisen sääntelynsä ja vallitsevan käytäntönsä mukaan nimeämien viranomaisten ja elinten kesken. Tukikelpoisten alueiden valintamenettely kuuluu jäsenvaltioille hajautettuun vastuualueeseen. Yleisasetuksissa mainitut kumppanuuden periaatteet eivät viittaa paljoakaan tähän kansalliseen valintamenettelyyn, vaan URBAN II -ohjelman valmisteluvaiheeseen, sen jälkeen, kun kaupunki on nimitetty. Irlannin hallituksen toteuttama kansallisten tarjouskilpailu- ja valintamenettelyjen muuttaminen ei sen vuoksi riko rakennerahastoja koskevia yleisiä säännöksiä. Komissio haluaa kuitenkin ehdottomasti, että paikalliset kumppanit ovat mukana toimenpideohjelmien valmistelussa ja täytäntöönpanossa. (1) EYVL C 141, 19.5.2000. (2) EYVL L 161, 26.6.1999.